               EURÓPSKA KOMISIA
            V Bruseli25. 1. 2021
            COM(2021) 26 final
            2021/0013(NLE)
            Návrh
            ROZHODNUTIE RADY
            o pozícii, ktorá sa má v mene Európskej únie prijať v skupine expertov pre Európsku dohodu o práci osádok vozidiel v medzinárodnej cestnej doprave (AETR) a v pracovnej skupine Európskej hospodárskej komisie Organizácie Spojených národov pre cestnú dopravu

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia ktorým sa stanovuje pozícia, ktorá sa má zaujať v mene Únie v skupine expertov Európskej hospodárskej komisie OSN (EHK OSN) pre Európsku dohodu o práci osádok vozidiel v medzinárodnej cestnej doprave (AETR) a v pracovnej skupine Európskej hospodárskej komisie OSN pre cestnú dopravu (SC.1) v súvislosti s plánovanou zmenou AETR na účely zahrnutia technických špecifikácií inteligentného tachografu do dohody.

               V nadväznosti na diskusie v skupine expertov pre AETR a na nadobudnutie účinnosti nariadenia (EÚ) 2020/1054
                  1
               , ktoré zahŕňa revidované pravidlá vzťahujúce sa na tachograf, je potrebné určiť pozíciu, ktorá sa má zaujať v mene Únie na nasledujúcom zasadnutí skupiny expertov pre AETR a pracovnej skupiny EHK OSN pre cestnú dopravu (SC.1).

               2.Kontext návrhu

               2.1.AETR

               Cieľom Európskej dohody o práci osádok vozidiel v medzinárodnej cestnej doprave (AETR) je harmonizovať legislatívny rámec zmluvných strán dohody, pokiaľ ide o čas jazdy a odpočinku vodičov z povolania, ako aj súvisiace technické požiadavky na konštrukciu a inštaláciu tachografu. AETR nadobudla platnosť 5. januára 1976. Následne sa menila, naposledy 20. septembra 2010.

               Všetky členské štáty sú zmluvnými stranami dohody.

               2.2.Skupina expertov pre AETR a pracovná skupina pre cestnú dopravu

               Skupina expertov pre AETR je technická a neformálna skupina, ktorú zriadil Výbor EHK OSN pre vnútrozemskú dopravu s cieľom vypracúvať návrhy na zmenu dohody.

               Pracovná skupina pre cestnú dopravu (SC.1) je skupina, ktorú zriadil Výbor pre vnútrozemskú dopravu a ktorá sa venuje harmonizovaniu a zjednodušovaniu pravidiel a požiadaviek vzťahujúcich sa na cestnú dopravu v snahe podporovať vývoj a uľahčovanie medzinárodnej cestnej dopravy.

               Formálne prijatie návrhov na zmenu AETR prebieha v súlade s článkom 21 dohody, podľa ktorého môže akákoľvek zmluvná strana navrhnúť zmeny dohody. Návrhy sa musia predložiť generálnemu tajomníkovi Organizácie Spojených národov. Potom majú zmluvné strany šesť mesiacov na vznesenie námietky proti návrhu. Ak žiadna strana proti zmenám nenamieta, návrh sa považuje za prijatý.

               V praxi sú všetky návrhy na zmenu AETR najprv predmetom diskusií na pôde SC.1, ktorý ich aj prijme, a následne ich jedna zo zmluvných strán predloží generálnemu tajomníkovi Organizácie Spojených národov. Keď sa návrh týka zmien v dodatkoch 1, 2 alebo 3 k prílohe k dohode alebo zmien v úvodných článkoch dodatku 1B k dohode, návrh musí prijať SC.1 jednoduchou väčšinou prítomných a hlasujúcich zmluvných strán, ako sa stanovuje v článku 22, článku 22bis a článku 22ter dohody.

               2.3.Potreba rozhodnutia Rady

               Pozícia EÚ stanovená rozhodnutím Rady (EÚ) 2016/1877
                  2
                zahŕňala tieto prvky:

               –vypustenie článku 22bis AETR, v ktorom sa stanovuje automatické uplatňovanie špecifikácií tachografu na AETR a jeho nahradenie postupom stanoveným v článku 22 dohody. Postup stanovený v článku 22 by sa mierne zmenil s cieľom predísť tomu, aby voči zmenám špecifikácií tachografu mohla namietať len jedna tretina zmluvných strán,

               –zmenu článku 14 dohody s cieľom umožniť EÚ pristúpenie k dohode,

               –zmenu článku 10 dohody s cieľom zahrnúť doň odkaz na nariadenie Európskeho parlamentu a Rady (EÚ) č. 165/2014
                  3
                a zmenu prílohy 1C k nariadeniu (EÚ) 2016/799
                  4
               , ktorým sa stanovujú technické špecifikácie inteligentného tachografu.

               Okrem toho Rada 19. novembra 2018 prijala rozhodnutie (EÚ) 2018/1926
                  5
                o pozícii, ktorá sa mala v mene Európskej únie zaujať vzhľadom na zavedenie systému TACHOnet v tretích krajinách, ktoré sú zmluvnými stranami AETR, na základe technológie „e-Delivery“.

               Vzhľadom na budúce zasadnutie skupiny expertov pre AETR vo februári 2021 a pracovnej skupiny pre cestnú dopravu v októbri 2021 je nutné stanoviť novú pozíciu EÚ. V nej je potrebné zohľadniť diskusie v skupine expertov pre AETR prebiehajúce od októbra 2016 i skutočnosť, že 20. augusta 2020 nadobudlo účinnosť nariadenie Európskeho parlamentu a Rady (EÚ) 2020/1054
                  6
               , ktorým sa mení nariadenie (EÚ) č. 165/2014 o tachografe.

               V nariadení (EÚ) 2020/1054 sa stanovuje, že poloha vozidla sa musí zaznamenávať automaticky, predovšetkým zakaždým, keď prekročí hranice členského štátu a pri každom výkone činností nakládky alebo vykládky vozidlom. Tieto nové požiadavky si vyžadujú vývoj novej verzie inteligentného tachografu („verzia 2 inteligentného tachografu“), ktorá sa bude musieť inštalovať do všetkých novoevidovaných vozidiel najneskôr dva roky po tom, ako Komisia prijme technické špecifikácie, teda najneskôr do augusta 2023. Navyše sa verzia 2 inteligentného tachografu nebude musieť inštalovať len do novoevidovaných vozidiel, ale aj do všetkých vozidiel v medzinárodnej doprave, a to najneskôr tri roky od konca roka nadobudnutia účinnosti technických špecifikácií pre vozidlá vybavené analógovým tachografom a digitálnym tachografom vyhovujúcim špecifikáciám uvedeným v článku 3 ods. 4 nariadenia (EÚ) č. 165/2014 zmenených nariadením (EÚ) 2020/1054, a najneskôr štyri roky od nadobudnutia účinnosti technických špecifikácií vzťahujúcich sa na vozidlá vybavené inteligentným tachografom, ako sa uvádza v článku 3 ods. 4 nariadenia (EÚ) č. 165/2014 zmeneného nariadením (EÚ) 2020/1054. Tento vývoj práva EÚ sa musí premietnuť do diskusií na pôde AETR.

               3.Aktuálny stav – pokrok v rokovaniach

               3.1.Zavádzanie inteligentného tachografu na základe AETR

               Od roku 2016 nebolo možné pokročiť v reformovaní inštitucionálneho rámca dohody, predovšetkým pri snahe o zmenu článku 14 s cieľom umožniť EÚ pristúpiť k dohode a o zmenu pravidiel prijímania špecifikácií tachografu v článku 22. Voči týmto aspektom doteraz namietajú tretie krajiny, ktoré sú zmluvnými stranami dohody.

               Všetky zmluvné strany dohody vrátane členských štátov sa však zhodujú na potrebe čo najskôr zahrnúť technické špecifikácie inteligentného tachografu do dohody z dvoch konkrétnych dôvodov. Po prvé, tretie krajiny, ktoré sú zmluvnými stranami AETR, by mali spĺňať tie isté prísne normy EÚ, pokiaľ ide o kontrolu činností vodičov, pričom by na tento účel mali zaviesť najpokročilejšiu verziu tachografu. V tejto súvislosti treba poznamenať, že vozidlá evidované v EÚ od júna 2019 sú vybavené inteligentným tachografom a že jeho verzia 2 sa začne inštalovať do novoevidovaných nákladných vozidiel a autobusov s hmotnosťou nad 3,5 tony najneskôr do augusta 2023 v súlade s nariadením (EÚ) 2020/1054 ako súčasť balíka opatrení v oblasti mobility I. Po druhé, kým sa špecifikácie inteligentného tachografu nezahrnú do dohody, tretie krajiny, ktoré sú zmluvnými stranami AETR, by v zásade mohli zakázať prístup na svoje územia vozidlám evidovaným v EÚ a vybaveným inteligentným tachografom.

               Od roku 2018 preto skupina expertov pre AETR zameriava diskusie na zahrnutie technických špecifikácií inteligentného tachografu do dohody. Dospelo sa teda k spoločnému porozumeniu vzhľadom na špecifikácie inteligentného tachografu a podobu, v akej by sa mali začleniť do dohody.

               Výsledkom tohto spoločného porozumenia bolo, že Chorvátsko 8. apríla 2020 v mene EÚ sekretariátu EHK OSN adresovalo formálnu žiadosť o začlenenie technických špecifikácií inteligentného tachografu do dohody. Toto formálne predloženie žiadosti je založené na technických špecifikáciách, ktoré prijala Komisia vo svojom vykonávacom nariadení (EÚ) 2016/799 s výhradou obmedzeného počtu prispôsobení na kontext AETR:

               –nahradenie pojmu „členský štát“ pojmom „zmluvná strana“ a pojmu „záznamové zariadenie“ pojmom „kontrolné zariadenie“,

               –možnosť podľa platných vnútroštátnych zákonov obmedziť výkon prenosu DSRC (vyhradenú komunikáciu s krátkym dosahom) a dát vysielaných prostredníctvom rozhrania ITS,

               –nahradenie všetkých odkazov na právne predpisy EÚ odkazmi na medzinárodné predpisy s tým istým obsahom, napríklad na predpisy EHK OSN.

               Navyše by sa normy EN uvedené v špecifikáciách tachografu mali nahradiť normami ISO do piatich rokov od dátumu nadobudnutia platnosti špecifikácií inteligentného tachografu v AETR.

               Žiadna z vymenovaných modifikácií nebude mať vplyv na interoperabilitu inteligentného tachografu a jeho komponentov.

               3.2.Dátum začatia uplatňovania špecifikácií inteligentného tachografu

               Zatiaľ čo v diskusiách o podstate špecifikácií inteligentného tachografu sa dosiahol citeľný pokrok, diskusie o tom, odkedy by tieto špecifikácie mali byť povinné pre tretie krajiny, ktoré sú zmluvnými stranami AETR, ešte prebiehajú. Ruská federácia žiada štvorročné prechodné obdobie od dátumu nadobudnutia platnosti príslušnej zmeny dohody, t. j. to isté obdobie ako pri uplatňovaní predchádzajúci verzií tachografu v zmluvných stranách AETR.

               Takéto prechodné obdobie by spôsobilo značný odklad zavedenia inteligentného tachografu v tretích krajinách, ktoré sú zmluvnými stranami AETR. Ak sa SC. 1 na zasadnutí októbri 2021 podarí dohodnúť na technických špecifikáciách inteligentného tachografu a na dátume ich uplatňovania, vzhľadom na očakávaný čas, ktorý sekretariát skupiny expertov potrebuje na prípravu spisu o prijatí špecifikácií, a na šesťmesačný postup prijímania stanovený v článku 22 dohody sa vychádza z predpokladu, že špecifikácie sa neprijmú a nezahrnú do dohody pred júnom 2022. Ak špecifikácie začnú povinne platiť štyri roky od nadobudnutia platnosti zmeny, tretie krajiny, ktoré sú zmluvnými stranami AETR, by začali inteligentný tachograf do novoevidovaných vozidiel na svojom území inštalovať až od júna 2026, teda takmer o 7 rokov neskôr než EÚ.

               4.Pozícia, ktorá sa má zaujať v mene Únie

               Zahrnutie verzie 2 inteligentného tachografu do dohody prispeje k lepšiemu presadzovaniu predpisov o časoch jazdy a odpočinku v oblasti platnosti AETR, keďže predmetný tachograf zaznamenáva dodatočné polohy vozidla. Vzhľadom na skutočnosť, že všetky vozidlá evidované v EÚ budú musieť byť vybavené verziou 2 inteligentného tachografu v roku 2025
                  7
               , zahrnutie špecifikácií verzie 2 inteligentného tachografu do dohody takisto pomôže zabrániť situácii, keď by na území EÚ dlhší čas jazdili vozidlá vybavené dvoma rôznymi verziami inteligentného tachografu.

               Vzhľadom na skutočnosť, že novoevidované vozidlá v EÚ budú musieť by vybavené verziou 2 inteligentného tachografu približne od polovice roka 2023, EÚ by mohla súhlasiť s tým, aby sa verzia 2 inteligentného tachografu inštalovala do novoevidovaných vozidiel v tretích krajinách, ktoré sú zmluvnými stranami AETR najneskôr do konca roka 2025. Tretím krajinám, ktoré sú zmluvnými stranami AETR, by sa mohlo povoliť dodatočné dvojročné prechodné obdobie na inštalovanie verzie 2 inteligentného tachografu do všetkých vozidiel využívaných na prepravné operácie na území EÚ, t. j. najneskôr koncom roka 2027.

               Komisia na zasadnutí skupiny expertov pre AETR v októbri 2020 predstavila hlavné funkcie verzie 2 inteligentného tachografu, ako aj očakávané zmeny špecifikácií, ktoré boli predložené sekretariátu EHK OSN v mene Únie 8. apríla 2020 (špecifikácie zodpovedajúce verzii 1 inteligentného tachografu). EÚ na základe vykonávacieho aktu o technických špecifikáciách verzie 2 inteligentného tachografu, ktorý má Komisia prijať v roku 2021, v neskoršej fáze (najpravdepodobnejšie na zasadnutí skupiny expertov pre AETR v októbri 2021) zmluvným stranám AETR predstaví revidovaný technický dodatok (dodatok 1C) s technickými špecifikáciami verzie 2 inteligentného tachografu, ktoré sa majú zahrnúť do dohody.

               Okrem toho treba pozmeniť niektoré aspekty pozície, ktorá sa má zaujať v mene EÚ, stanovené v rozhodnutí (EÚ) 2016/1877. Pokiaľ ide o článok 22 dohody, pozícia EÚ stanovená v rozhodnutí (EÚ) 2016/1877 obsahovala v mene Únie návrh zmien predmetného článku v tom zmysle, aby sa v ňom okrem iného stanovilo, že zmeny sa majú prijať, ak viac ako polovica príslušných orgánov zmluvných strán neoznámi generálnemu tajomníkovi svoje námietky proti zmene, pričom v súčasnom znení dohody o AETR sa stanovuje, že postačuje, ak proti zmene namieta tretina zmluvných strán. Voči zmene, ktorú EÚ navrhovala, ostro namietali tretie krajiny, ktoré sú zmluvnými stranami AETR. Preto sa už nenavrhuje žiadna zmena v aktuálnom postupe uvedenom v článku 22.

               Okrem toho a takisto v spojení s pozíciou, ktorá sa má zaujať v mene EÚ, stanovenou v rozhodnutí (EÚ) 2016/1877, po diskusiách v skupine expertov pre AETR sa už nepovažuje za potrebné vypustiť z dohody článok 22bis, ktorý sa bude naďalej uplatňovať na predchádzajúce verzie tachografu.

               Zmena článku 14 dohody, ktorej účelom je umožniť EÚ pristúpiť k AETR a ktorá je predmetom rozhodnutia Rady (EÚ) 2016/1877, nie je ovplyvnená a EÚ preto naďalej bude o ňu žiadať.

               EÚ skupine expertov pre AETR v októbri 2020 objasnila svoje predbežné stanovisko k inteligentnému tachografu a hlavným dodatočným funkciám. Takisto predstavila svoje predbežné stanovisko k dátumom zavádzania verzie 2 inteligentného tachografu podľa dohody. Potvrdila, že sekretariátu EHK OSN predloží svoju oficiálnu pozíciu ako súčasť prípravy diskusie, ktorá má prebehnúť v skupine expertov pre AETR vo februári 2021.

               Prvý predbežný návrh špecifikácií verzie 2 inteligentného tachografu by sa mohol predstaviť na zasadnutí skupiny expertov pre AETR vo februári 2021.

               5.Zhrnutie navrhovaných zmien

               5.1.Zmena článku 10 tak, aby odkazoval na technické špecifikácie inteligentného tachografu

               Vzhľadom na skutočnosť, že technické špecifikácie verzie 2 inteligentného tachografu sa zahrnú ako nový dodatok 1C k prílohe k dohode, článok 10 by mal odkazovať na predmetné špecifikácie, pričom by sa malo vychádzať z predpokladu, že spĺňajú požiadavky dohody od dátumu nadobudnutia platnosti príslušných zmien dohody.

               5.2.Zmena článku 13 s cieľom umožniť prechodné obdobie na zavádzanie inteligentného tachografu

               V článku 13 sa stanovuje štvorročné prechodné obdobie, kým zmluvné strany AETR budú musieť začať technické špecifikácie tachografu povinne uplatňovať. Pokiaľ ide o verziu 2 inteligentného tachografu, novoevidované vozidlá by mali byť inteligentným tachografom vybavené najneskôr k 31. decembru 2025. Vozidlá používané v medzinárodnej doprave by inteligentným tachografom mali byť vybavené najneskôr k 31. decembru 2027.

               5.3.Zmena článku 14 s cieľom umožniť organizáciám regionálnej integrácie pristúpiť k AETR

               Článkom 14 sa možnosť pristúpiť k AETR obmedzuje na štáty, ktoré sú členmi EHK OSN, alebo štáty, ktorým bol v EHK OSN priznaný poradenský štatút. Na to, aby k AETR mohla pristúpiť EÚ, sa musí zmeniť článok 14 tak, aby k dohode mohli pristupovať aj organizácie regionálnej integrácie.

               5.4.Zmena článku 22 s cieľom uplatňovať postup v ňom stanovený v prípade modifikácií technických špecifikácií inteligentného tachografu

               Postup stanovený v článku 22 dohody by sa mal uplatňovať aj na verziu 2 inteligentného tachografu, ktorá bude vymedzená v novom dodatku 1C. Článok 22bis by v dohode mal zostať v nezmenenom znení a bude sa naďalej uplatňovať na digitálny tachograf.

               5.5.Začlenenie technických špecifikácií inteligentného tachografu ako dodatok 1C k AETR

               Úplné znenie technických špecifikácií verzie 2 inteligentného tachografu by sa malo do dohody začleniť ako dodatok 1C k prílohe k nej. Návrh EÚ na znenie dodatku 1C bude k dispozícii v priebehu roka 2021. Zostaví sa na základe špecifikácií predložených v mene Únie 8. apríla 2020 (verzia 1 inteligentného tachografu) a špecifikácií EÚ, ktoré má Komisia prijať v roku 2021 na základe nariadenia (EÚ) 2020/1054.

               5.6.Modifikácia osvedčenia o schválení s cieľom zahrnúť schválenie inteligentného tachografu a jeho komponentov

               Osvedčenie o schválení v dodatku 2 kapitole III sa musí zmeniť tak, aby sa do jeho rozsahu pôsobnosti zahrnul dodatok 1C, teda inteligentný tachograf.

               6.Právny základ

               6.1.Procesnoprávny základ

               6.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Článok 218 ods. 9 ZFEÚ sa uplatňuje bez ohľadu na to, či je Únia členom predmetného orgánu alebo zmluvnou stranou dohody
                  8
               .

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  9
               .

               6.1.2.Uplatnenie na tento prípad

               Pracovná skupina pre cestnú dopravu (SC.1) je orgán, ktorý zriadila EHK OSN.

               Akt, na ktorého odsúhlasenie sa pracovná skupina pre cestnú dopravu vyzýva pred tým, ako sa zmeny predložia Generálnemu tajomníkovi Organizácie Spojených národov na prijatie v súlade s článkom 21 dohody, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 14 AETR.

               Pripravovaný akt nedopĺňa ani nemení inštitucionálny rámec dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               6.2.Hmotnoprávny základ

               6.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               6.2.2.Uplatnenie na tento prípad

               Hlavný cieľ a obsah pripravovaného aktu sa týkajú dopravnej politiky.

               Hmotnoprávnym základom navrhovaného rozhodnutia je preto článok 91.

               6.3.Záver

               Právnym základom navrhovaného rozhodnutia by mal byť článok 91 v spojení s článkom 218 ods. 9 ZFEÚ.

               7.Uverejnenie pripravovaného aktu

               Je vhodné zmeny dohody po ich prijatí uverejniť v Úradnom vestníku Európskej únie.

               2021/0013 (NLE)

               Návrh

               ROZHODNUTIE RADY

               o pozícii, ktorá sa má v mene Európskej únie prijať v skupine expertov pre Európsku dohodu o práci osádok vozidiel v medzinárodnej cestnej doprave (AETR) a v pracovnej skupine Európskej hospodárskej komisie Organizácie Spojených národov pre cestnú dopravu

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 91 v spojení s článkom 218 ods. 9,

               so zreteľom na návrh Európskej komisie,

               keďže:

               (1)Európska dohoda o práci osádok vozidiel v medzinárodnej cestnej doprave (AETR)
                  10
                nadobudla platnosť 5. januára 1976. Naposledy bola zmenená 20. septembra 2010.

               (2)Podľa článku 21 AETR môžu návrhy zmien dohody Generálnemu tajomníkovi Organizácie Spojených národov prekladať všetky zmluvné strany. Návrhy boli pred tým, ako sa predložili Generálnemu tajomníkovi Organizácie Spojených národov, predmetom diskusií na pôde pracovnej skupiny Európskej hospodárskej komisie OSN pre cestnú dopravu („SC.1“).

               (3)Plánuje sa, že skupina expertov pre AETR na svojom plánovanom 25. zasadnutí vo februári 2021 a SC.1 na svojom plánovanom 116. zasadnutí v októbri 2021 prediskutujú zmeny AETR na účely prijatia inteligentného tachografu.

               (4)V článku 22bis AETR sa stanovuje, že zmeny nariadenia Rady (EHS) č. 3821/85
                  11
                týkajúce sa digitálneho tachografu prijímajú všetky zmluvné strany AETR automaticky bez akejkoľvek oficiálnej konzultácie alebo hlasovania. Nedostatočná účasť zmluvných strán AETR v procese vypracúvania a prijímania technických špecifikácií digitálneho tachografu bola hlavnou príčinou nespokojnosti niektorých zmluvných strán. Komisia vo svojom oznámení „Digitálny tachograf: Plán budúcich činností“
                  12
                uznala, že tento mechanizmus ohrozuje správne a harmonizované zavedenie digitálneho tachografu v tretích krajinách, ktoré sú zmluvnými stranami dohody. Preto je v záujme Únie zmeniť rozhodovací proces, pokiaľ ide o digitálne tachografy, a v skupine expertov AETR navrhnúť, aby uplatňoval postup stanovený v článku 22 ods. 1, 2 a 3 na zahrnutie technických špecifikácií inteligentného tachografu do AETR. Článok 22bis by mal zostať v platnosti vzhľadom na budúce možné zmeny týkajúce sa predchádzajúcich verzií tachografu.

               (5)V článku 10 AETR sa stanovuje, že tachograf, ktorého konštrukcia, montáž, používanie a skúšanie sa vykonáva v súlade s nariadením (EHS) č. 3821/85, sa považuje za vyhovujúci požiadavkám AETR. Článok 10 by sa mal zmeniť tak, aby zahŕňal odkaz na technické špecifikácie inteligentného tachografu, pri ktorých by sa malo vychádzať z predpokladu, že spĺňajú požiadavky AETR od dátumu nadobudnutia platnosti dodatku 1C k prílohe k AETR.

               (6)Presný dátum zavedenia inteligentného tachografu do AETR by sa mal stanoviť v článku 13 AETR týkajúcom sa prechodných ustanovení.

               (7)Článok 14 AETR neumožňuje, aby k nej pristúpili iné subjekty než členské štáty EHK OSN a štáty, ktorým bol v EHK OSN priznaný poradenský štatút. Z tohto dôvodu by sa s cieľom umožniť pristúpenie Únie k AETR mal zmeniť článok 14 tak, aby sa v ňom stanovovala možnosť pristúpenia k AETR organizáciám regionálnej integrácie.

               (8)Je viacero argumentov za pristúpenie Únie k AETR. Po prvé, Únia má v oblasti práce osádok vozidiel v medzinárodnej cestnej doprave výlučnú právomoc, čo sa potvrdilo vo veci 22/70. Po druhé, takéto pristúpenie by zaručilo účinné zastúpenie záujmov Únie v rámci AETR. A napokon dôvodom, prečo by zmluvnou stranou mala byť Únia, sú aj špecifiká AETR a navrhovaného rozhodovacieho procesu.

               (9)Technické špecifikácie inteligentného tachografu, ktoré sa majú zahrnúť do AETR ako dodatok 1C k jej prílohe, by sa mali vypracovať na základe špecifikácií predložených skupine expertov pre AETR v mene Únie 8. apríla 2020 a na základe špecifikácií, ktoré má Komisia prijať v roku 2021 podľa nariadenia Európskeho parlamentu a Rady (EÚ) 2020/1054
                  13
               .

               (10)Osvedčenie o schválení pre digitálne tachografy uvedené v dodatku 2 kapitole III k prílohe k dohode AETR by sa malo zmeniť tak, aby sa mohlo používať aj na schválenie inteligentných tachografov a ich komponentov.

               (11)Je vhodné stanoviť pozíciu, ktorá sa má zaujať v mene Únie v skupine expertov pre AETR a v pracovnej skupine pre cestnú dopravu, aby sa podarilo dosiahnuť celoeurópsku harmonizáciu v oblasti záznamových zariadení v cestnej doprave (tachografov).

               (12)Pozíciu Únie vyjadria členské štáty Únie, ktoré sú členmi skupiny expertov pre AETR a pracovnej skupiny EHK OSN pre cestnú dopravu, v súčinnosti,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie na 25. zasadnutí skupiny expertov pre Európsku dohodu o práci osádok vozidiel v medzinárodnej cestnej doprave (AETR) a na 116. zasadnutí pracovnej skupiny EHK OSN pre cestnú dopravu, je v súlade s navrhovanými zmenami AETR, ako sa uvádza v prílohe k tomuto rozhodnutiu.

               Formálne a menšie zmeny pozície uvedenej v prvom odseku možno dohodnúť bez toho, aby bola potrebná jej zmena.

               Článok 2

               1.Pozíciu uvedenú v článku 1 vyjadria členské štáty Únie, ktoré sú členmi skupiny expertov pre AETR a pracovnej skupiny EHK OSN pre cestnú dopravu, v súčinnosti.

               2.Členské štáty oznámia navrhnuté zmeny skupine expertov pre AETR.

               Článok 3

               Toto rozhodnutie je určené členským štátom.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (EÚ) 2020/1054 z 15. júla 2020, ktorým sa mení nariadenie (ES) č. 561/2006, pokiaľ ide o minimálne požiadavky na maximálne denné a týždenné časy jazdy, minimálne prestávky a doby denného a týždenného odpočinku, a nariadenie (EÚ) č. 165/2014, pokiaľ ide o určovanie polohy prostredníctvom tachografov (Ú. v. EÚ L 249, 15.7.2020, s. 1).

                     (2)

                        Rozhodnutie Rady (EÚ) 2016/1877 zo 17. októbra 2016 o pozícii, ktorá sa má v mene Európskej únie prijať v skupine expertov pre Európsku dohodu o práci osádok vozidiel v medzinárodnej cestnej doprave (AETR), a v pracovnej skupine pre cestnú dopravu Európskej hospodárskej komisie Organizácie Spojených národov (Ú. v. EÚ L 288, 22.10.2016, s. 49).

                     (3)

                        Nariadenie Európskeho parlamentu a Rady (EÚ) č. 165/2014 zo 4. februára 2014 o tachografoch v cestnej doprave, ktorým sa ruší nariadenie Rady (EHS) č. 3821/85 o záznamovom zariadení v cestnej doprave a mení nariadenie Európskeho parlamentu a Rady (ES) č. 561/2006 o harmonizácii niektorých právnych predpisov v sociálnej oblasti, ktoré sa týkajú cestnej dopravy (Ú. v. EÚ L 60, 28.2.2014, s. 1).

                     (4)

                        Vykonávacie nariadenie Komisie (EÚ) 2016/799 z 18. marca 2016, ktorým sa vykonáva nariadenie Európskeho parlamentu a Rady (EÚ) č. 165/2014, ktorým sa ustanovujú požiadavky na konštrukciu, skúšanie, montáž, prevádzku a opravu tachografov a ich komponentov (Ú. v. EÚ L 139, 26.5.2016, s. 1).

                     (5)

                        Rozhodnutie Rady (EÚ) 2018/1926 z 19. novembra 2018 o pozícii, ktorá sa má v mene Európskej únie zaujať v skupine expertov Európskej hospodárskej komisie Organizácie Spojených národov pre Európsku dohodu o práci osádok vozidiel v medzinárodnej cestnej doprave (Ú. v. EÚ L 313, 10.12.2018, s. 13).

                     (6)

                        Nariadenie Európskeho parlamentu a Rady (EÚ) 2020/1054 z 15. júla 2020, ktorým sa mení nariadenie (ES) č. 561/2006, pokiaľ ide o minimálne požiadavky na maximálne denné a týždenné časy jazdy, minimálne prestávky a doby denného a týždenného odpočinku, a nariadenie (EÚ) č. 165/2014, pokiaľ ide o určovanie polohy prostredníctvom tachografov (Ú. v. EÚ L 249, 31.7.2020, s. 1).

                     (7)

                        Pozri článok 3 ods. 4 a ods. 4 písm. a) nariadenia (EÚ) č. 165/2014, zmeneného nariadením (EÚ) 2020/1054.

                     (8)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, bod 64.

                     (9)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (10)

                        Ú. v. ES L 95, 8.4.1978, s. 1.

                     (11)

                        Nariadenie Rady (EHS) č. 3821/85 z 20. decembra 1985 o záznamovom zariadení v cestnej doprave (Ú. v. ES L 370, 31.12.1985, s. 8).

                     (12)

                        KOM(2011) 454 v konečnom znení.

                     (13)

                        Nariadenie Európskeho parlamentu a Rady (EÚ) 2020/1054 z 15. júla 2020, ktorým sa mení nariadenie (ES) č. 561/2006, pokiaľ ide o minimálne požiadavky na maximálne denné a týždenné časy jazdy, minimálne prestávky a doby denného a týždenného odpočinku, a nariadenie (EÚ) č. 165/2014, pokiaľ ide o určovanie polohy prostredníctvom tachografov (Ú. v. EÚ L 249, 31.7.2020, s. 1).

    ---documentbreak---

               EURÓPSKA KOMISIA
            V Bruseli25. 1. 2021
            COM(2021) 26 final
            PRÍLOHA
            k rozhodnutiu Rady o pozícii, ktorá sa má v mene Európskej únie prijať v skupine expertov pre Európsku dohodu o práci osádok vozidiel v medzinárodnej cestnej doprave (AETR) a v pracovnej skupine Európskej hospodárskej komisie Organizácie Spojených národov pre cestnú

               PRÍLOHA

               AETR sa mení takto:

               1.V článku 1 sa dopĺňa toto písmeno x):

               x)
                     „Organizácia regionálnej integrácie“ je každá organizácia, ktorú tvoria zvrchované štáty daného regiónu, ktorá má právomoc vo vzťahu k určitým otázkam upraveným touto dohodou a ktorá je riadne splnomocnená podpísať, ratifikovať, prijať a schváliť túto dohodu alebo k tejto dohode pristúpiť.

               2.V článku 10 sa dopĺňa tento odsek 4:

               „4.
                     Od dátumu nadobudnutia platnosti dodatku 1C k prílohe k tejto dohode sa vozidlá s kontrolným zariadením, ktoré je z hľadiska konštrukcie, inštalácie, používania a skúšania v súlade s vykonávacím nariadením Komisie (EÚ) 2016/799
                  1
                a aktmi, ktorými sa mení, alebo je v súlade s dodatkom 1C k prílohe k tejto dohode, považujú za vozidlá spĺňajúce požiadavky tejto dohody.“

               3.V článku 13 ods. 2 sa dopĺňa toto písmeno c):

               „c)
                     Dodatok 1C sa stáva povinným pre krajiny, ktoré sú zmluvnými stranami tejto dohody, najneskôr k 31. decembru 2025. Preto musia byť všetky vozidlá, na ktoré sa táto dohoda vzťahuje a ktoré sa začnú používať od 1. januára 2026, vybavené digitálnym kontrolným zariadením, ktoré spĺňa predmetné nové požiadavky. Od dátumu nadobudnutia platnosti príslušných zmien tejto dohody zmluvné strany, ktoré tieto zmeny vo svojich krajinách ešte nezaviedli, na svojom území prijímajú a kontrolujú vozidlá, ktoré sú zaevidované v inej zmluvnej strane k tejto dohode a už sú vybavené daným digitálnym kontrolným zariadením.

               Od 1. januára 2028 musia byť všetky vozidlá používané v medzinárodnej doprave vybavené digitálnym kontrolným zariadením, ktoré je v súlade s dodatkom 1C.

               Zmluvné strany prijímajú potrebné kroky, aby mohli vydávať karty vodiča uvedené v dodatku 1C najneskôr k 1. októbru 2025.“;

               4.Článok 14 sa mení takto:

               a)Vkladá sa tento odsek 1a:

               „1a.
                     Táto dohoda je otvorená na podpis aj organizáciám regionálnej integrácie.

               Na účely zmeny dodatkov 1, 1B, 1C, 2 a 3 zástupca organizácie regionálnej integrácie, ktorá je zmluvnou stranou dohody, odovzdáva hlasy členských štátov, ktoré ju tvoria, bez toho, aby bola potrebná ich prítomnosť na hlasovaní.“;

               b)Odsek 5 sa nahrádza takto:

               „5.
                     Vo vzťahu ku každému štátu alebo organizácii regionálnej integrácie, ktoré ratifikujú túto dohodu alebo k nej pristúpia po uložení ôsmej ratifikačnej listiny alebo listiny o pristúpení uvedenej v odseku 4 tohto článku, táto dohoda nadobúda platnosť stoosemdesiat dní po tom, čo tento štát alebo organizácia regionálnej integrácie uložia ratifikačnú listinu alebo listinu o pristúpení.“;

               5.Článok 22 sa mení takto:

               a)Odseky 1 a 2 sa nahrádzajú takto:

               „1.
                     Dodatky 1, 1C a 2 k prílohe k tejto dohode možno meniť podľa postupu uvedeného v tomto článku.

               2.
                     Na žiadosť zmluvnej strany akékoľvek navrhované zmeny dodatkov 1, 1C alebo 2 k prílohe k tejto dohode posúdi hlavná pracovná skupina pre cestnú dopravu Európskej hospodárskej komisie.“;

               b)Dopĺňa sa tento odsek 6:

               „6.
                     Ak si návrh zmeny dodatku 1C k prílohe k tejto dohode vyžaduje zmenu iných ustanovení dohody, zmeny dodatku 1C nemôžu nadobudnúť platnosť predo dňom nadobudnutia platnosti zmien týchto iných ustanovení podľa článku 21. Ak sa v takomto prípade zmeny dodatku 1C predkladajú súčasne so zmenami iných ustanovení dohody, deň nadobudnutia ich platnosti je deň vyplývajúci z uplatnenia postupu uvedeného v článku 21.“;

               6.Vkladá sa nový dodatok 1C založený na technických špecifikáciách, ktoré má Komisia prijať podľa nariadenia Európskeho parlamentu a Rady (EÚ) 2020/1054
                  2
                a ktoré sú prispôsobené kontextu AETR;

               7.V dodatku 2 kapitole III sa „Osvedčenie o schválení pre výrobky v súlade s dodatkom 1B“ nahrádza takto:

               „III. Osvedčenie o schválení pre výrobky v súlade s dodatkom 1B/1C (1)

               Keď zmluvná strana vykoná schválenie, vydá žiadateľovi osvedčenie o schválení vyhotovené v súlade so vzorom uvedeným ďalej. Zmluvné strany použijú kópie tohto dokumentu na informovanie iných zmluvných strán o udelených alebo odňatých schváleniach.

               Osvedčenie o schválení pre výrobky v súlade s dodatkom 1B/1C (1)

               Názov príslušného orgánu

               Oznámenie o (2):

               Typové schválenie

               Odňatie schválenia

               modelu kontrolného zariadenia

               komponentu kontrolného zariadenia (3)

               karty vodiča

               dielenskej karty

               podnikovej karty

               karty inšpektora

               Schválenie č. ………………………………

               (1)Výrobná alebo obchodná značka

               (2)Názov modelu

               (3)Meno/názov výrobcu

               (4)Adresa výrobcu

               (5)Predložený na schválenie dňa………………………………………

               (6)Skúšobné laboratórium alebo laboratóriá

               (7)Dátum a číslo správ………………………………………..

               (8)Dátum schválenia

               (9)Dátum odňatia schválenia

               (10)Vzory komponentov kontrolného zariadenia, s ktorým

                sa má komponent používať…………………………………….

               (11)Miesto
                     .

               (12)Dátum…………………………………………………………….

               (13)Pripojené opisné dokumenty……………………………….

               (14)Poznámky (v prípade potreby aj o zaplombovaní)…………

                  ………………………………………………………………………..

                  ………………………………………………………………………..

                  ………………………..

                     (Podpis)

               (1) Spresnite, či ide o dodatok 1B alebo 1C.

               (2) Označte príslušné políčka.

               (3) Uveďte, akého komponentu sa oznámenie týka.

                     (1)

                        Vykonávacie nariadenie Komisie (EÚ) 2016/799 z 18. marca 2016, ktorým sa vykonáva nariadenie Európskeho parlamentu a Rady (EÚ) č. 165/2014, ktorým sa ustanovujú požiadavky na konštrukciu, skúšanie, montáž, prevádzku a opravu tachografov a ich komponentov (Ú. v. EÚ L 139, 26.5.2016, s. 1).

                     (2)

                        Nariadenie Európskeho parlamentu a Rady (EÚ) 2020/1054 z 15. júla 2020, ktorým sa mení nariadenie (ES) č. 561/2006, pokiaľ ide o minimálne požiadavky na maximálne denné a týždenné časy jazdy, minimálne prestávky a doby denného a týždenného odpočinku, a nariadenie (EÚ) č. 165/2014, pokiaľ ide o určovanie polohy prostredníctvom tachografov (Ú. v. EÚ L 249, 31.7.2020, s. 1).


               EURÓPSKA KOMISIA
            V Bruseli22. 5. 2019
            COM(2019) 206 final
            Návrh
            ROZHODNUTIE EURÓPSKEHO PARLAMENTU A RADY
            o mobilizácii Fondu solidarity Európskej únie na účely poskytnutia pomoci Rumunsku, Taliansku a Rakúsku

               DÔVODOVÁ SPRÁVA

               1.Kontext návrhu

               Toto rozhodnutie sa týka mobilizácie prostriedkov vo výške 293 551 794 EUR z Fondu solidarity Európskej únie (ďalej len „FSEÚ“) s cieľom poskytnúť pomoc Rumunsku, Taliansku a Rakúsku v nadväznosti na katastrofy, ku ktorým v týchto krajinách došlo v roku 2018. Spolu s týmto rozhodnutím o mobilizácii prostriedkov sa predkladá návrh opravného rozpočtu (NOR) č. 3/2019
                  1
               , v ktorom sa navrhuje zahrnúť potrebné rozpočtové prostriedky do všeobecného rozpočtu na rok 2019, a to v záväzkoch i v platbách.

               2.Informácie a podmienky

               2.1Rumunsko – záplavy na severovýchode krajiny v lete 2018

               Od polovice júna do začiatku augusta 2018 bol severovýchodný región Rumunska ovplyvnený opakovanými silnými dažďami a následnými rozsiahlymi záplavami, ktoré spôsobili značné škody na infraštruktúre a príbytkoch obyvateľov, ako aj straty v poľnohospodárstve.

               (1)Rumunsko požiadalo 7. septembra 2018, teda v rámci lehoty 12 týždňov od prvých škôd, o príspevok z FSEÚ. Žiadosť bola obmedzená na severovýchodný región, ktorý bol vôbec najviac postihnutý záplavami, pričom prvá škoda bola zaznamenaná 16. júna. Rumunské orgány vo svojej žiadosti oznámili, že čoskoro doručia aktualizované údaje, pretože posúdenie škôd nebolo vzhľadom na dlhé trvanie záplav zatiaľ ukončené.

               (2)V tomto prípade ide o prírodnú katastrofu.

               (3)Žiadosť bola predložená na základe kritérií pre „regionálnu živelnú pohromu“ stanovených v článku 2 ods. 3 nariadenia. Vo svojej pôvodnej žiadosti zo 7. septembra rumunské orgány odhadli celkové priame škody na 196,8 mil. EUR. Keďže táto suma predstavuje len 1,24 % HDP dotknutého severovýchodného regiónu na úrovni NUTS 2, pôvodná žiadosť nespĺňala základnú podmienku stanovenú v nariadení o mobilizácii FSEÚ, a preto by nebola oprávnená na príspevok z Fondu solidarity.

               (4)Rumunské orgány predložili 9. októbra 2018, ako je opísané vyššie, revidovanú žiadosť s celkovými priamymi škodami v súčasnosti na úrovni 327,7 mil. EUR. Táto suma predstavuje 2,07 % regionálneho HDP, a teda presahuje požadovaný strop 1,5 % regionálneho HDP (t. j. 238 mil. EUR pre severovýchodný región).

               (5)Analýza revidovanej žiadosti Rumunska, ktorú vykonala Komisia, však odhalila viacero nezrovnalostí. Komisia preto požiadala rumunské orgány o objasnenie, ktoré bolo poskytnuté 14. decembra 2018.

               (6)Vo svojej žiadosti rumunské orgány podrobne opisujú vplyv katastrofy. Opakované vlny silných dažďov v období od polovice júna do začiatku augusta viedli k záplavám a následným škodám na infraštruktúre, v poľnohospodárstve a na súkromných obydliach vo všetkých šiestich župách severovýchodného regiónu, najmä v župách Neamt, Bacau a Suceava. Škody utrpeli hrádze a priehrady na vnútrozemských vodných tokoch, vyše 4 000 km ciest a ulíc (celoštátnych a miestnych), mosty, systémy úpravy vody a odpadovej vody, distribúcie elektrickej energie a plynu, zásobovania pitnou vodou a zavlažovacie systémy, 32 škôl a ďalších verejných budov.

               (7)Rumunské orgány odhadli náklady na núdzové operácie a opatrenia na obnovu oprávnené podľa článku 3 ods. 2 nariadenia na 294 mil. EUR, pričom tieto náklady rozpísali podľa typu operácie. Najväčší podiel (viac ako 154 mil. EUR) sa týka nákladov na zabezpečenie ochrannej infraštruktúry (hrádzí), hneď potom nasledujú náklady na obnovu dopravnej infraštruktúry vo výške viac ako 127 mil. EUR.

               (8)Rumunsko nepožiadalo o vyplatenie zálohy.

               (9)Rumunské orgány potvrdili, že na oprávnené náklady sa nevzťahuje žiadne poistné krytie.

               (10)V rámci európskych štrukturálnych a investičných fondov (EŠIF) (2014 – 2020) sa postihnutý región radí k „menej rozvinutým regiónom“. Rumunské orgány vo svojej žiadosti adresovanej Komisii neuviedli úmysel prerozdeliť finančné prostriedky z programov realizovaných v rámci EŠIF na opatrenia na obnovu.

               (11)Rumunsko neaktivovalo mechanizmus Únie v oblasti civilnej ochrany.

               (12)Pokiaľ ide o vykonávanie právnych predpisov Únie týkajúcich sa prevencie rizika katastrof a ich riadenia, v súčasnosti neprebieha žiadne konanie o porušení povinnosti.

               2.2Taliansko – extrémne výkyvy počasia na jeseň 2018

               V októbri a začiatkom novembra 2018 bola väčšina talianskych regiónov v alpských oblastiach, od severu až po Sicíliu, poznačená opakujúcimi sa nápormi silného dažďa a vetra, ktoré viedli k záplavám a zosuvom pôdy, pričom išlo o najničivejšiu jeseň za poslednú dobu, s veľkým počtom obetí a rozsiahlymi materiálnymi škodami.

               (1)Taliansko požiadalo 20. decembra 2018, teda v rámci lehoty 12 týždňov od prvých škôd, ktoré boli zaznamenané 2. októbra, o finančný príspevok z Fondu solidarity. Taliansko 27. marca 2019 predložilo z vlastnej iniciatívy aktualizované informácie s vyššími odhadmi škôd v prípade troch postihnutých regiónov.

               (2)V tomto prípade ide o prírodnú katastrofu.

               (3)Žiadosť bola predložená na základe kritérií pre „veľkú živelnú pohromu“ stanovených v článku 2 ods. 2 nariadenia. Podľa odhadov talianskych orgánov dosahujú celkové priame škody spôsobené touto katastrofou 6,6 mld. EUR (aktualizovaný údaj). Táto suma predstavuje viac ako 192 % stropu uplatniteľného na Taliansko vo výške 3,4 mld. EUR.

               (4)Vo svojej žiadosti talianske orgány podrobne opísali povahu a rozsah škôd zapríčinených extrémnymi výkyvmi počasia, kvôli ktorým bola posledná jeseň najhoršou jeseňou v nedávnej histórii. Nahlásených bolo 34 úmrtí, 1 osoba bola nezvestná. Katastrofa zasiahla takmer všetky talianske regióny zo severu na juh vrátane Friuli Venezia Giulia, autonómnych provincií Trento a Bolzano, Ligúria, Lombardia, Toskánsko, Emilia Romagna, Lazio, Kampánia, Kalábria, Sicília, Sardínia a predovšetkým oblasť Veneto. Menšie škody oznámili Valle d’Aosta a Abruzzo.

               (5)Katastrofa spôsobila najmä vážne narušenie cestnej siete na štátnej, regionálnej, provinčnej a komunálnej úrovni v dôsledku zosuvov pôdy a spadnutých stromov, čím od civilizácie oddelila viacero izolovaných horských a pobrežných obcí. K narušeniu riečnych sietí, pohybom svahov, zosuvom pôdy a záplavám došlo vo väčšine regiónov. Prevádzka škôl a iných verejných služieb bola prerušená. Nárazy vetra v rýchlosti až 200 km/h spôsobili veľké škody na lesnom poraste (približne 8,5 mil. kubických metrov dreva), čo malo vážne dôsledky na hospodárske odvetvia súvisiace s drevom a cestovný ruch (zničenie vlekov, chát atď.). Najmä v regióne Veneto utrpelo na viac ako 414 000 hektároch pôdy škody približne 130 chránených lokalít patriacich do sústavy Natura 2 000. Takmer vo všetkých regiónoch boli zaznamenané záplavy verejných a súkromných budov. Čističky odpadových vôd boli blokované. Elektrické a plynové siete boli prerušené.

               (6)Podľa analýzy Komisie sa výkyvy počasia počas obdobia, na ktoré sa vzťahuje žiadosť, môžu z meteorologického a hydrologického hľadiska považovať za jednu udalosť. Okrem toho sa zdá, že geografický rozsah a miera rozsahu škôd, ktorými argumentujú talianske orgány, sú realistické vzhľadom na následky vykázané na základe aktivácií služieb programu Copernicus pre rýchle mapovanie a databázu európskeho laboratória pre mapovanie silných búrok.

               (7)Taliansko odhaduje náklady na núdzové operácie a opatrenia na obnovu oprávnené podľa článku 3 ods. 2 nariadenia na viac ako 1 700 mil. EUR, pričom tieto náklady rozpísalo podľa typu operácie. Najväčší podiel (viac ako 810 mil. EUR) oprávnených nákladov sa týka výdavkov na zabezpečenie ochrannej infraštruktúry. Druhý najväčší podiel sa týka nákladov na obnovu infraštruktúry vo výške viac ako 478 mil. EUR.

               (8)Taliansko nepožiadalo o vyplatenie zálohy.

               (9)Talianske orgány potvrdili, že na oprávnené náklady sa nevzťahuje žiadne poistné krytie.

               (10)Tri z postihnutých regiónov sa považujú za „menej rozvinuté regióny“ v rámci EŠIF 2014 – 2020 (Kalábria, Kampánia a Sicília), dva ako „regióny v procese transformácie“ (Abruzzo a Sardínia), zatiaľ čo ostatných 9 regiónov sú „rozvinutejšími regiónmi“. Talianske orgány nesignalizovali Komisii svoj úmysel prerozdeliť finančné prostriedky z programov v rámci EŠIF na opatrenia obnovy.

               (11)Taliansko nepožiadalo o aktiváciu mechanizmu Únie v oblasti civilnej ochrany. Koordinačnému centru pre reakcie na núdzové situácie (ERCC) bola však zaslaná prostredníctvom spoločného systému komunikácie a poskytovania informácií v prípade núdzových situácií (CECIS) informačná poznámka.

               (12)Pokiaľ ide o vykonávanie právnych predpisov Únie týkajúcich sa prevencie rizika katastrof a ich riadenia, v súčasnosti neprebieha žiadne konanie o porušení povinnosti.

               2.3Rakúsko – extrémne výkyvy počasia na jeseň 2018

               Koncom októbra 2018 ovplyvnili meteorologické javy, ktoré mali dosah na Taliansko, aj niekoľko alpských/južných regiónov Rakúska, najmä Korutánsko a východné Tirolsko.

               (1)Rakúsko požiadalo 14. januára 2019, teda v rámci lehoty 12 týždňov od prvých škôd, ktoré boli zaznamenané 28. októbra 2018, o príspevok z Fondu solidarity. Rakúsko 20. februára 2019 predložilo z vlastnej iniciatívy aktualizované informácie s nepatrne vyššími odhadmi škôd v postihnutých regiónoch.

               (2)V tomto prípade ide o prírodnú katastrofu.

               (3)Podľa odhadov rakúskych orgánov predstavujú celkové priame škody spôsobené touto katastrofou 326,2 mil. EUR. Táto suma je výrazne nižšia ako strop pre veľké katastrofy uplatniteľný na Rakúsko v roku 2018 vo výške 2,1 mld. EUR. Zostáva tiež pod stropom pre tzv. regionálnu katastrofu, t. j. 1,5 % hrubého domáceho produktu váženého podľa podielu škôd v postihnutých regiónoch. Túto katastrofu preto nemožno označiť za „veľkú živelnú pohromu“ ani za „regionálnu živelnú pohromu“ v zmysle nariadenia. Keďže však katastrofu spôsobili tie isté meteorologické podmienky, ktoré spôsobili veľkú katastrofu v Taliansku, rakúske orgány predložili žiadosť na základe ustanovenia o „susednom štáte“ v zmysle článku 2 ods. 4 nariadenia, podľa ktorého oprávnený štát zasiahnutý tou istou katastrofou, ktorá je veľkou katastrofou v susednom oprávnenom štáte, môže takisto získať pomoc z FSEÚ.

               (4)Rakúske orgány poskytli podrobný opis dôsledkov katastrofy. Vôbec najväčšie škody utrpela najjužnejšia rakúska spolková krajina Korutánsko a susediaca provincia Východné Tirolsko, obidve alpské oblasti hraničiace s Talianskom. Systém včasného varovania pred povodňami, varovania pre obyvateľstvo a rýchly zásah síl civilnej ochrany zabránili zraneniam a stratám na životoch. Niekoľko osád bolo v rámci preventívnych opatrní evakuovaných. Silné dažde a búrka s rýchlosťou vetra do 130 km/h však viedli k záplavám budov, značným škodám lesného porastu v dôsledku popadaných stromov, zosuvom pôdy vedúcim k zneprejazdneniu ciest a výpadkom elektrickej energie. Niekoľko dní bolo v nasadení viac ako 7 000 členov pohotovostných služieb vrátane armády a 5 helikoptér.

               (5)Rakúsko odhaduje náklady na núdzové operácie a opatrenia na obnovu oprávnené podľa článku 3 ods. 2 nariadenia na 214,5 mil. EUR, pričom tieto náklady rozpísalo podľa typu operácie. Najväčší podiel (viac ako 85 mil. EUR) oprávnených nákladov sa týka nákladov na zabezpečenie ochrannej infraštruktúry (riečne hrádze). Druhý najväčší podiel pripadá na opatrenia na predchádzanie pôdnej erózii vo výške viac ako 72 mil. EUR.

               (6)Rakúske orgány nepožiadali o vyplatenie zálohy.

               (7)Rakúske orgány potvrdili, že na oprávnené náklady sa nevzťahuje žiadne poistné krytie.

               (8)Postihnuté regióny sú „menej rozvinutými regiónmi“ oprávnenými na financovanie z európskych štrukturálnych a investičných fondov (2014 – 2020). Rakúske orgány vo svojej žiadosti uviedli, že majú v úmysle použiť prostriedky z rakúskeho programu rozvoja vidieka financovaného z Európskeho poľnohospodárskeho fondu pre rozvoj vidieka na obnovu ochranných lesov.

               (9)Rakúsko nepožiadalo o aktiváciu mechanizmu Únie v oblasti civilnej ochrany.

               (10)Pokiaľ ide o vykonávanie právnych predpisov Únie týkajúcich sa prevencie rizika katastrof a ich riadenia, v súčasnosti neprebieha žiadne konanie o porušení povinnosti.

               2.5Záver

               Z dôvodov uvedených vyššie katastrofy uvedené v žiadostiach, ktoré predložili Rumunsko, Taliansko a Rakúsko, spĺňajú podmienky stanovené v nariadení na mobilizáciu FSEÚ.

               3.Financovanie z pridelených prostriedkov FSEÚ na rok 2019

               Nariadenie Rady (EÚ, EURATOM) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020
                  2
                (ďalej len „nariadenie o VFR“), a najmä jeho článok 10, umožňuje mobilizáciu FSEÚ v rámci ročného stropu vo výške 500 000 000 EUR (v cenách roku 2011). V bode 11 Medziinštitucionálnej dohody z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  3
                sa stanovujú spôsoby mobilizácie FSEÚ.

               Keďže solidarita bola ústredným motívom zriadenia FSEÚ, Komisia zastáva názor, že pomoc by mala mať progresívny charakter. Znamená to teda, že podľa doterajšej praxe by sa mala na tú časť škôd, ktorá presahuje strop pre mobilizáciu FSEÚ v prípade „veľkej živelnej pohromy“ (t. j. 0,6 % HND alebo 3 mld. EUR v cenách roku 2011, podľa toho, ktorá suma je nižšia), uplatniť vyššia intenzita pomoci ako na škody, ktorých výška sa nachádza pod stanoveným stropom. V minulosti sa pri stanovovaní výšky finančnej pomoci pri veľkých katastrofách uplatňovala sadzba 2,5 % výšky celkových priamych škôd pod úrovňou stropu a sadzba 6 % pre časť škôd, ktorá tento strop presahuje. Na regionálne katastrofy a katastrofy uznané podľa ustanovenia o „susednom štáte“ sa vzťahuje sadzba 2,5 %.

               Príspevok nesmie prekročiť odhadované celkové náklady na oprávnené operácie. Metodika na výpočet pomoci bola stanovená vo výročnej správe o FSEÚ za obdobie rokov 2002 – 2003 a následne schválená Radou a Európskym parlamentom.

               Na základe žiadostí Rumunska, Talianska a Rakúska je výpočet výšky finančného príspevku z FSEÚ na základe odhadu celkových spôsobených priamych škôd takýto:

                        Členské štáty

                        Kvalifikácia katastrofy

                        Celkové priame škody

                        (v mil. EUR)

                        Strop v prípade veľkej katastrofy

                        (v mil. EUR)

                        2,5 % priamych škôd do výšky stropu

                        (v EUR)

                        6 % priamych škôd nad úrovňou stropu

                        (v EUR)

                        Celková výška navrhovanej pomoci

                        (v EUR)

                        Vyplatené zálohy

                        (v EUR)

                        RUMUNSKO

                        regionálna

                        (článok 2 ods. 3)

                        327 692

                        986 378

                        8 192 300

                        -

                        8 192 300

                        0

                        TALIANSKO

                        celoštátna

                        (článok 2 ods. 2)

                        6 630 276

                        3 446 057

                        86 151 425

                        191 053 170

                        277 204 595

                        0

                        RAKÚSKO

                        susedná krajina

                        (článok 2 ods. 4)

                        326 196

                        2 118 701

                        8 154 899

                        -

                        8 154 899

                        0

                        SPOLU

                        293 551 794

                        0

               V súlade s článkom 10 ods. 1 nariadenia o VFR predstavovala celková suma disponibilná na začiatku roku 2019 na mobilizáciu FSEÚ 851 082 072 EUR, čo je súčet prostriedkov pridelených na rok 2019 vo výške 585 829 691 EUR a prostriedkov pridelených na rok 2018 vo výške 265 252 381 EUR, ktoré neboli využité a boli prenesené do roku 2019.

               Suma, ktorá sa môže v tejto fáze roka 2019 mobilizovať, predstavuje 704 624 649 EUR. Zodpovedá celkovej sume disponibilnej na mobilizáciu FSEÚ na začiatku roku 2019 (851 082 072 EUR), od ktorej sa odpočítala suma 146 457 423 EUR zadržaná na účely splnenia povinnosti ponechať 25 % prostriedkov pridelených na rok 2019 k dispozícii do 1. októbra 2019, ako sa stanovuje v článku 10 ods. 1 nariadenia o VFR.

                        Súhrnná tabuľka financovania z FSEÚ

                        Suma

                        v EUR

                        Prostriedky pridelené na rok 2018 prenesené do roku 2019

                        265 252 381

                        Prostriedky pridelené na rok 2019

                        585 829 691

                        ---------------

                        Celková suma disponibilná na začiatku roku 2019

                        851 082 072

                        Mínus zadržaných 25 % prostriedkov pridelených na rok 2019

                        -146 457 423

                        ----------------

                        Maximálna suma disponibilná v súčasnosti (pridelené prostriedky na roky 2018 + 2019)

                        704 624 649

                        Celková výška pomoci navrhovanej na mobilizáciu pre Rumunsko, Taliansko a Rakúsko

                        - 293 551 794

                        ----------------

                        Disponibilné prostriedky zostávajúce do 1. októbra 2019

                        411 072 855

               Návrh

               ROZHODNUTIE EURÓPSKEHO PARLAMENTU A RADY

               o mobilizácii Fondu solidarity Európskej únie na účely poskytnutia pomoci Rumunsku, Taliansku a Rakúsku

               EURÓPSKY PARLAMENT A RADA EURÓPSKEJ ÚNIE,

               so zreteľom na Zmluvu o fungovaní Európskej únie,

               so zreteľom na nariadenie Rady (ES) č. 2012/2002 z 11. novembra 2002, ktorým sa zriaďuje Fond solidarity Európskej únie
                  4
               , a najmä na jeho článok 4 ods. 3,

               so zreteľom na Medziinštitucionálnu dohodu z 2. decembra 2013 medzi Európskym parlamentom, Radou a Komisiou o rozpočtovej disciplíne, spolupráci v rozpočtových otázkach a riadnom finančnom hospodárení
                  5
               , a najmä na jej bod 11,

               so zreteľom na návrh Európskej komisie,

               keďže:

               (1)Cieľom Fondu solidarity Európskej únie (ďalej len „fond“) je umožniť Únii reagovať rýchlym, účinným a pružným spôsobom na núdzové situácie a prejaviť solidaritu s obyvateľstvom oblastí postihnutých živelnými pohromami.

               (2)Fond nesmie prekročiť maximálnu ročnú sumu 500 000 000 EUR (v cenách roku 2011), ako je stanovené v článku 10 nariadenia Rady (EÚ, Euratom) č. 1311/2013
                  6
               .

               (3)Rumunsko predložilo 7. septembra 2018 žiadosť o mobilizáciu fondu v nadväznosti na extrémne výkyvy počasia, ktoré vyvolali rozsiahle povodne.

               (4)Taliansko predložilo 20. decembra 2018 žiadosť o mobilizáciu fondu v nadväznosti na extrémne výkyvy počasia.

               (5)Rakúsko predložilo 14. januára 2019 žiadosť o mobilizáciu fondu v nadväznosti na extrémne výkyvy počasia.

               (6)Žiadosti Rumunska, Talianska a Rakúska spĺňajú podmienky na poskytnutie finančného príspevku z fondu stanovené v článku 4 nariadenia (ES) č. 2012/2002.

               (7)Fond by sa mal preto mobilizovať s cieľom poskytnúť finančný príspevok Rumunsku, Taliansku a Rakúsku.

               (8)S cieľom minimalizovať čas potrebný na mobilizáciu fondu by sa toto rozhodnutie malo uplatňovať odo dňa jeho prijatia,

               PRIJALI TOTO ROZHODNUTIE:

               Článok 1

               V rámci všeobecného rozpočtu Únie na rozpočtový rok 2019 sa mobilizuje Fond solidarity Európskej únie poskytnutím viazaných a platobných rozpočtových prostriedkov v tejto výške:

               a) suma 8 192 300 EUR sa poskytne Rumunsku;

               b) suma 277 204 595 EUR sa poskytne Taliansku;

               c) suma 8 154 899 EUR sa poskytne Rakúsku.

               Článok 2

               Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

               Uplatňuje sa od … [dátum prijatia]**.

               V Bruseli

                  Za Európsky parlament
                        Za Radu

                     (1)

                        COM(2019) 205, 22.5.2019.

                     (2)

                        Ú. v. EÚ L 347, 20.12.2013, s. 884.

                     (3)

                        Ú. v. EÚ C 373, 20.12.2013, s. 1.

                     (4)

                        Ú. v. ES L 311, 14.11.2002, s. 3.

                     (5)

                        Ú. v. EÚ C 373, 20.12.2013, s. 1.

                     (6)

                        Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).


               EURÓPSKA KOMISIA
            V Bruseli2. 8. 2019
            COM(2019) 361 final
            2019/0164(NLE)
            Návrh
            ROZHODNUTIE RADY
            o uzavretí, v mene Európskej únie, Protokolu k Európsko-stredomorskej dočasnej dohode o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane, o rámcovej dohode medzi Európskou úniou a palestínskymi orgánmi Západného brehu a Pásma Gazy o všeobecných zásadách ich účasti na programoch Únie

               DÔVODOVÁ SPRÁVA

               1.KONTEXT NÁVRHU

               Jedným z mnohých opatrení v rámci európskej susedskej politiky (ďalej len „ESP“), ktoré majú za cieľ podporiť reformu, modernizáciu a transformáciu v susedstve Európskej únie, je postupné otváranie určitých programov a agentúr Európskej únie partnerským krajinám ESP. Európska komisia sa týmto podrobnejšie zaoberala v oznámení z decembra 2006 o všeobecnom prístupe, ktorý umožní partnerským krajinám európskej susedskej politiky (ESP) účasť v agentúrach Spoločenstva a programoch Spoločenstva
                  1
               .

               Rada tento prístup schválila vo svojich záveroch z 5. marca 2007
                  2
               .

               Na základe uvedeného oznámenia a záverov z 5. marca 2007 vydala Rada 18. júna 2007 Komisii smernice, aby s Alžírskom, Arménskom, Azerbajdžanom, Egyptom, Gruzínskom, Izraelom, Jordánskom, Libanonom, Marokom, Moldavskom, Palestínskou samosprávou, Tuniskom a Ukrajinou rokovala o rámcových dohodách o všeobecných zásadách ich účasti na programoch Spoločenstva
                  3
               .

               Európska rada
                  4
                v júni 2007 znovu potvrdila nesmiernu dôležitosť ESP a schválila správu predsedníctva o pokroku
                  5
                predloženú na zasadnutí Rady z 18. a 19. júna 2007, ako aj súvisiace závery Rady
                  6
               . V tejto správe sa pripomínali smernice Rady na rokovania o príslušných dodatkových protokoloch.

               V spoločnom oznámení Komisie a vysokej predstaviteľky Únie pre zahraničné veci a bezpečnostnú politiku „Nová reakcia na meniace sa susedstvo“
                  7
               , ktoré bolo schválené v záveroch Rady z 20. júna 2011, sa ďalej zdôraznil úmysel EÚ uľahčiť účasť partnerských krajín na programoch EÚ.

               Do dnešného dňa boli podpísané podobné protokoly s Alžírskom
                  8
               , Arménskom
                  9
               , Azerbajdžanom
                  10
               , Gruzínskom
                  11
               , Izraelom
                  12
               , Jordánskom
                  13
               , Libanonom
                  14
               , Marokom
                  15
               , Moldavskom
                  16
               , Tuniskom
                  17
                a Ukrajinou
                  18
               , pričom o protokole s Egyptom prebiehajú rokovania. V septembri 2018 na zasadnutí spoločného výboru EÚ a palestínskych orgánov vyjadrili palestínske orgány záujem podpísať protokol k rámcovej dohode na účely ich prípadnej plnej účasti na niekoľkých vybraných programoch EÚ.

               Cieľom protokolu je stanoviť finančné a technické pravidlá, ktoré umožnia palestínskym orgánom zúčastniť sa na určitých programoch EÚ. Horizontálny rámec stanovený v protokole určuje zásady pre hospodársku, finančnú a technickú spoluprácu a umožňuje palestínskym orgánom v súlade s programami prijímať zo strany Európskej únie pomoc, a to najmä finančnú pomoc. Tento rámec sa vzťahuje len na tie programy, pri ktorých je v príslušných základných právnych aktoch stanovená možnosť účasti palestínskych orgánov. Podpísanie a predbežné vykonávanie protokolu preto neznamená vykonávanie právomocí v rámci rôznych sektorových politík, ktoré sa vykonávajú pri zriaďovaní programov.

               2.PRÁVNY ZÁKLAD, SUBSIDIARITA A PROPORCIONALITA

                  Európsko-stredomorská dočasná dohoda o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane bola podpísaná 24. februára 1997 a nadobudla platnosť 1. júla 1997.

                  Európska rada na svojom zasadnutí 17. a 18. júna 2004 uvítala návrhy Komisie týkajúce sa ESP a schválila závery Rady zo 14. júna 2004.

                  Rada 5. marca 2007 vyjadrila podporu všeobecnému a globálnemu prístupu načrtnutému v oznámení Komisie zo 4. decembra 2006, ktorý má partnerom ESP umožniť účasť v agentúrach Spoločenstva a na programoch Spoločenstva na základe nimi dosiahnutých výsledkov a pokiaľ to umožňujú právne základy.

               Na základe uvedeného oznámenia a záverov z 5. marca 2007 vydala Rada 18. júna 2007 Komisii smernice, aby s krajinami ESP rokovala o rámcových dohodách o všeobecných zásadách ich účasti na programoch Spoločenstva
                  19
               .

               Hmotnoprávnym základom pre uzavretie protokolu je článok 209 Zmluvy o fungovaní Európskej únie (ZFEÚ). Procesnoprávnym základom je článok 218 ods. 6 písm. a) a ods. 7 ZFEÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

                  Neuplatňuje sa.

               4.VPLYV NA ROZPOČET

               Palestínske orgány budú finančne prispievať do všeobecného rozpočtu Európskej únie, a to podľa konkrétnych programov, na ktorých sa palestínske orgány zúčastňujú.

               Osobitné podmienky účasti palestínskych orgánov na každom programe, a najmä finančný príspevok, ktorý sa má zaplatiť, sa stanovia v memorande o porozumení medzi Komisiou a príslušnými orgánmi palestínskych orgánov na základe kritérií stanovených v daných programoch.

               V každom memorande o porozumení uzavretom podľa článku 5 protokolu sa v súlade s nariadením Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012, stanoví, že finančnú kontrolu, audity alebo iné overenia vrátane administratívnych vyšetrovaní vykoná Komisia, Európsky úrad pre boj proti podvodom a Dvor audítorov alebo sa vykonajú na základe právomoci týchto orgánov.

               Prijmú sa podrobné ustanovenia o finančnej kontrole a audite, administratívnych opatreniach, sankciách a vymáhaní, ktoré umožnia, aby Komisii, Európskemu úradu pre boj proti podvodom a Dvoru audítorov boli udelené právomoci rovnocenné tým, ktoré majú v prípade príjemcov alebo dodávateľov usadených v Únii.

               5.ĎALŠIE PRVKY

               Najneskôr tri roky po dátume nadobudnutia platnosti tohto protokolu a potom každé tri roky môžu zmluvné strany preskúmať vykonávanie tohto protokolu na základe skutočnej účasti palestínskych orgánov na programoch Únie.

               Osobitné podmienky účasti palestínskych orgánov na každom programe, najmä postupy podávania správ a hodnotenia, sa stanovia v memorande o porozumení medzi Komisiou a príslušnými orgánmi palestínskych orgánov na základe kritérií stanovených v dotknutých programoch.

               2019/0164 (NLE)

               Návrh

               ROZHODNUTIE RADY

               o uzavretí, v mene Európskej únie, Protokolu k Európsko-stredomorskej dočasnej dohode o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane, o rámcovej dohode medzi Európskou úniou a palestínskymi orgánmi Západného brehu a Pásma Gazy o všeobecných zásadách ich účasti na programoch Únie

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 209 v spojení s článkom 218 ods. 6 písm. a) a ods. 7,

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)Protokol k Európsko-stredomorskej dočasnej dohode o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane, o rámcovej dohode medzi Európskou úniou a palestínskymi orgánmi Západného brehu a Pásma Gazy o všeobecných zásadách ich účasti na programoch Únie (ďalej len „protokol“) bol podpísaný v mene Únie dňa ...

               (2)Cieľom protokolu je stanoviť finančné a technické pravidlá, ktoré umožnia palestínskym orgánom Západného brehu a Pásma Gazy zúčastniť sa na určitých programoch EÚ. Horizontálny rámec stanovený v protokole určuje zásady pre opatrenia hospodárskej, finančnej a technickej spolupráce a umožňuje palestínskym orgánom v súlade s programami prijímať zo strany Európskej únie technickú pomoc, a to najmä finančnú pomoc. Tento rámec sa vzťahuje len na tie programy Únie, pri ktorých je v príslušných základných právnych aktoch stanovená možnosť účasti palestínskych orgánov. Uzavretie protokolu preto neznamená vykonávanie právomocí v rámci rôznych sektorových politík, ktoré sa sledujú týmito programami; tieto právomoci sa vykonávajú pri zriaďovaní programov.

               (3)Protokol by sa mal schváliť v mene Únie,

               PRIJALA TOTO ROZHODNUTIE:

               Článok 1

               Týmto sa v mene Únie schvaľuje Protokol k Európsko-stredomorskej dočasnej dohode o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane, o rámcovej dohode medzi Európskou úniou a palestínskymi orgánmi Západného brehu a Pásma Gazy o všeobecných zásadách ich účasti na programoch Únie
                  20
               .

               Článok 2

               Predseda Rady určí osobu splnomocnenú oznámiť v mene Európskej únie podľa článku 10 protokolu
                  21
                súhlas Európskej únie s tým, že bude uvedeným protokolom viazaná.

               Dátum nadobudnutia platnosti protokolu sa uverejní v Úradnom vestníku Európskej únie.

               Článok 3

               Komisia je oprávnená stanoviť v mene Únie osobitné podmienky týkajúce sa účasti palestínskych orgánov na konkrétnom programe, vrátane finančného príspevku, ktorý sa má zaplatiť. Komisia informuje príslušnú pracovnú skupinu Rady.

               Článok 4

               Toto rozhodnutie nadobúda účinnosť dňom jeho prijatia.

               V Bruseli

                     Za Radu

                     predseda/predsedníčka

                     (1)

                        KOM(2006) 724 v konečnom znení zo 4. decembra 2006.

                     (2)

                        Závery Rady pre všeobecné záležitosti a vonkajšie vzťahy z 5. marca 2007.

                     (3)

                        Rozhodnutie Rady (dôverné) oprávňujúce Komisiu na rokovanie o protokoloch […], dok. 10412/07.

                     (4)

                        Závery predsedníctva – Brusel, 21. a 22. júna 2007, dok. 11177/07.

                     (5)

                        Správa predsedníctva o pokroku pri „posilňovaní európskej susedskej politiky“, dok. 10874/07.

                     (6)

                        Závery o posilňovaní európskej susedskej politiky prijaté Radou (Radou pre všeobecné záležitosti a vonkajšie vzťahy) 18. júna 2007, dok. 11016/07.

                     (7)

                        KOM(2011) 303 v konečnom znení z 25. mája 2011.

                     (8)

                        Ú. v. EÚ L 14, 18.1.2017, s. 2.

                     (9)

                        Ú. v. EÚ L 174, 13.6.2014, s. 1.

                     (10)

                        Ú. v. EÚ L 199, 26.7.2016, s. 1.

                     (11)

                        Ú. v. EÚ L 165, 4.6.2014, s. 16.

                     (12)

                        Ú. v. EÚ L 129, 17.5.2008, s. 39.

                     (13)

                        Ú. v. EÚ L 89, 25.3.2014, s. 6.

                     (14)

                        Ú. v. EÚ L 202, 28.7.2016, s. 3.

                     (15)

                        Ú. v. EÚ L 90, 28.3.2012, s. 1.

                     (16)

                        Ú. v. EÚ L 131, 18.5.2011, s. 1.

                     (17)

                        Ú. v. EÚ L 297, 13.11.2015, s. 1.

                     (18)

                        Ú. v. EÚ L 133, 20.5.2011, s. 1.

                     (19)

                        Rozhodnutie Rady (dôverné) oprávňujúce Komisiu na rokovanie o protokoloch […], dok. 10412/07.

                     (20)

                        Protokol bol uverejnený v [Ú. v. …] spolu s rozhodnutím o podpise.

                     (21)

                        Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.

    ---documentbreak---

               EURÓPSKA KOMISIA
            V Bruseli2. 8. 2019
            COM(2019) 361 final
            PRÍLOHA
            k
            návrhu rozhodnutia Rady
            o uzavretí, v mene Európskej únie, Protokolu k Európsko-stredomorskej dočasnej dohode o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane, o rámcovej dohode medzi Európskou úniou a palestínskymi orgánmi Západného brehu a Pásma Gazy o všeobecných zásadách ich účasti na programoch Únie

               PRÍLOHA

               Protokol
                  k Európsko-stredomorskej dočasnej dohode o pridružení

               o obchode a spolupráci medzi Európskym spoločenstvom, na jednej strane,

               a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane,

               o rámcovej dohode medzi Európskou úniou a palestínskymi orgánmi Západného brehu a Pásma Gazy

               o všeobecných zásadách ich účasti na programoch Únie

               EURÓPSKA ÚNIA, ďalej len „Únia“, na jednej strane,

               a

               palestínske orgány Západného brehu a Pásma Gazy, ďalej len „palestínske orgány“, na druhej strane,

               ďalej spolu len „zmluvné strany“

               keďže:

               1.Európsko-stredomorská dočasná dohoda o pridružení o obchode a spolupráci medzi Európskym spoločenstvom, na jednej strane, a Organizáciou pre oslobodenie Palestíny v prospech palestínskych orgánov Západného brehu a Pásma Gazy, na druhej strane (ďalej len „dočasná dohoda o pridružení“) bola podpísaná 24. februára 1997 a nadobudla platnosť 1. júla 1997.

               2.Európska rada na svojom zasadnutí 17. a 18. júna 2004 uvítala návrhy Európskej komisie týkajúce sa európskej susedskej politiky (ďalej len „ESP“) a schválila závery Rady zo 14. júna 2004.

               3.Rada opakovane prijala závery podporujúce túto politiku.

               4.Rada 5. marca 2007 vyjadrila podporu všeobecnému a globálnemu prístupu načrtnutému v oznámení Európskej komisie zo 4. decembra 2006, ktorý má partnerom ESP umožniť účasť v agentúrach Spoločenstva a na programoch Spoločenstva na základe nimi dosiahnutých výsledkov a pokiaľ to umožňujú právne základy.

               5.Palestínske orgány vyjadrili svoje želanie zúčastniť sa na niekoľkých programoch Únie.

               6.Osobitné podmienky pre účasť palestínskych orgánov na každom programe, a najmä finančný príspevok, ako aj postupy podávania správ a hodnotenia sa stanovia v memorande o porozumení medzi Európskou komisiou konajúcou v mene Únie a príslušnými orgánmi palestínskych orgánov,

               SA DOHODLI TAKTO:

               Článok 1

               Palestínskym orgánom sa umožní zúčastňovať sa na všetkých súčasných a budúcich programoch Únie otvorených pre účasť palestínskym orgánov v súlade s príslušnými ustanoveniami, ktorými sa tieto programy prijímajú.

               Článok 2

               Palestínske orgány finančne prispejú do všeobecného rozpočtu Európskej únie, a to podľa konkrétnych programov, na ktorých sa palestínske orgány zúčastňujú.

               Článok 3

               Zástupcovia palestínskych orgánov sa môžu zúčastňovať ako pozorovatelia vo veciach, ktoré sa týkajú palestínskych orgánov, na riadiacich výboroch, ktoré sú zodpovedné za monitorovanie programov, do ktorých palestínske orgány finančne prispievajú.

               Článok 4

               Projekty a iniciatívy predložené účastníkmi z palestínskych orgánov podliehajú v čo najväčšej možnej miere tým istým podmienkam, pravidlám a postupom, ktoré sa v príslušných programoch vzťahujú na členské štáty.

               Článok 5

               Osobitné podmienky pre účasť palestínskych orgánov na každom programe, a najmä finančný príspevok, ktorý sa má zaplatiť, ako aj postupy podávania správ a hodnotenia sa stanovia v memorande o porozumení medzi Komisiou a príslušnými orgánmi palestínskych orgánov na základe kritérií stanovených v dotknutých programoch.

               Ak palestínske orgány požiadajú o vonkajšiu pomoc Únie, aby sa mohli zúčastniť na určitom programe Únie, a to na základe nariadenia Európskeho parlamentu a Rady (EÚ) č. 232/2014 z 11. marca 2014, ktorým sa ustanovuje nástroj európskeho susedstva, alebo na základe iného podobného nariadenia týkajúceho sa vonkajšej pomoci Únie pre palestínske orgány, ktoré sa môže v budúcnosti prijať, podmienky, ktorými sa riadi využívanie vonkajšej pomoci Únie palestínskymi orgánmi, sa stanovia v dohode o financovaní, so zreteľom na nariadenie (EÚ) č. 232/2014.

               Článok 6

               V každom memorande o porozumení uzavretom podľa článku 5 sa v súlade s nariadením Európskeho parlamentu a Rady (EÚ, Euratom) 2018/1046 z 18. júla 2018 o rozpočtových pravidlách, ktoré sa vzťahujú na všeobecný rozpočet Únie, o zmene nariadení (EÚ) č. 1296/2013, (EÚ) č. 1301/2013, (EÚ) č. 1303/2013, (EÚ) č. 1304/2013, (EÚ) č. 1309/2013, (EÚ) č. 1316/2013, (EÚ) č. 223/2014, (EÚ) č. 283/2014 a rozhodnutia č. 541/2014/EÚ a o zrušení nariadenia (EÚ, Euratom) č. 966/2012, stanoví, že finančnú kontrolu, audity alebo iné overenia vrátane administratívnych vyšetrovaní vykoná Európska komisia, Európsky úrad pre boj proti podvodom a Dvor audítorov alebo sa vykonajú na základe právomoci týchto orgánov.

               Prijmú sa podrobné ustanovenia o finančnej kontrole a audite, administratívnych vyšetrovaniach, vymáhaní, finančných sankciách a iných administratívnych sankciách, ktoré umožnia, aby Európskej komisii, Európskemu úradu pre boj proti podvodom a Dvoru audítorov boli udelené právomoci rovnocenné tým, ktoré majú v prípade príjemcov alebo dodávateľov usadených v Únii.

               Článok 7

               Tento protokol sa uplatňuje počas obdobia, v ktorom platí dočasná dohoda o pridružení.

               Zmluvné strany podpíšu a schvália tento protokol v súlade so svojimi príslušnými postupmi.

               Každá zmluvná strana môže tento protokol vypovedať písomným oznámením zaslaným druhej zmluvnej strane. Tento protokol sa prestane uplatňovať šesť mesiacov po dátume takéhoto oznámenia.

               Ukončenie protokolu na základe vypovedania ktoroukoľvek zmluvnou stranou nemá vplyv na prípadné vykonávanie kontrol podľa článkov 5 a 6.

               Článok 8

               Najneskôr tri roky po dátume nadobudnutia platnosti tohto protokolu a potom každé tri roky môžu zmluvné strany preskúmať vykonávanie tohto protokolu na základe skutočnej účasti palestínskych orgánov na programoch Únie.

               Článok 9

               Tento protokol sa vzťahuje na jednej strane na územia, na ktorých sa uplatňuje Zmluva o fungovaní Európskej únie, a to za podmienok, ktoré sú v tejto zmluve stanovené, a na druhej strane na územie Západného brehu a Pásma Gazy.

               Článok 10

               Tento protokol nadobúda platnosť prvým dňom mesiaca, ktorý nasleduje po dni, keď si zmluvné strany navzájom diplomatickou cestou oznámia ukončenie postupov potrebných na tento účel.

               Zmluvné strany sa dohodli, že budú tento protokol predbežne vykonávať odo dňa jeho podpisu s výhradou jeho uzavretia k neskoršiemu dátumu.

               Článok 11

               Tento protokol tvorí neoddeliteľnú súčasť dohody.

               Článok 12

               Tento protokol bol vyhotovený v dvoch pôvodných vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, írskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a arabskom jazyku, pričom všetky znenia sú rovnako autentické.

               V Bruseli…

               Za Európsku úniu

                     Za palestínske orgány


               EURÓPSKA KOMISIA
            V Bruseli28. 8. 2019
            COM(2019) 369 final
            2019/0170(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie vo Výbore pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej v súvislosti so zoznamom osôb, ktoré majú zastávať funkciu rozhodcov v konaniach na urovnávanie sporov

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má zaujať v mene Únie vo Výbore pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“) v súvislosti s plánovaným prijatím rozhodnutia stanovujúceho zoznam osôb, ktoré majú zastávať funkciu rozhodcov v konaniach na urovnávanie sporov.

               2.Kontext návrhu

               2.1.Dohoda

               Cieľom dohody je rozšíriť existujúcu širokú bilaterálnu spoluprácu v oblasti hospodárstva, obchodu a politiky, ako aj v odvetvových politikách, a tým vytvoriť dlhodobý základ pre ďalší rozvoj vzťahov medzi EÚ a Arménskom. Zintenzívnením politického dialógu a zlepšením spolupráce v širokej škále oblastí sa dohodou položia základy pre účinnejšiu bilaterálnu spoluprácu s Arménskom.

               Rozhodnutím Rady (EÚ) 2018/104 z 20. novembra 2017 sa schválilo podpísanie a predbežné vykonávanie dohody podľa jej článku 385. Dohoda sa predbežne vykonáva od 1. júna 2018.

               2.2.Výbor pre partnerstvo

               V článku 363 ods. 7 dohody sa stanovujú schôdze Výboru pre partnerstvo v osobitnom zložení na účely riešenia všetkých otázok súvisiacich s hlavou VI dohody (Obchod a záležitosti súvisiace s obchodom). Podľa článku 363 ods. 1 a 6 dohody Výbor pre partnerstvo pomáha Rade pre partnerstvo pri plnení jej úloh a funkcií. Výbor pre partnerstvo má právomoc prijímať rozhodnutia v oblastiach, v ktorých naň Rada pre partnerstvo delegovala svoje právomoci, a v prípadoch ustanovených v dohode. Tieto rozhodnutia sú pre zmluvné strany dohody záväzné a zmluvné strany prijmú náležité opatrenia potrebné na ich vykonávanie.

               2.3.Pripravovaný akt Výboru pre partnerstvo

               V rozhodcovskom konaní uvedenom v kapitole 13 hlavy VI dohody sa stanovuje, že ak sa zmluvným stranám nepodarí vyriešiť spor prostredníctvom konzultácií, zmluvná strana, ktorá požiadala o konzultácie, môže požiadať o zriadenie rozhodcovského tribunálu. Cieľom pripravovaného aktu je vymedziť pozíciu Únie v súvislosti s prijatím zoznamu osôb, ktoré sú ochotné a schopné zastávať funkciu rozhodcov v konaniach na urovnávanie sporov, vo Výbore pre partnerstvo.

               V článku 339 ods. 1 dohody sa od Výboru pre partnerstvo vyžaduje, aby na základe návrhov predložených zmluvnými stranami zostavil zoznam aspoň 15 osôb, ktoré sú ochotné a schopné zastávať funkciu rozhodcov. Zoznam sa skladá z troch pododdielov: každá zmluvná strana má jeden pododdiel a jeden pododdiel zoznamu obsahuje zoznam osôb, ktoré nie sú štátnymi príslušníkmi žiadnej z nich a ktoré plnia funkciu predsedu rozhodcovského tribunálu. Každý pododdiel obsahuje najmenej päť osôb.

               O návrhu zoznamu sa preto rokovalo s Arménskou republikou, pričom sa vybralo päť kandidátov na rozhodcov z Únie, päť kandidátov na rozhodcov z Arménskej republiky a päť štátnych príslušníkov tretích krajín, ktorí by mohli zastávať funkciu predsedu rozhodcovského tribunálu.

               Kandidáti na rozhodcov a predsedov navrhovaní Úniou a Arménskou republikou majú špecializované odborné znalosti v oblasti práva, medzinárodného obchodu a iných záležitostí týkajúcich sa ustanovení hlavy VI dohody a očakáva sa od nich, že budú spĺňať požiadavku nezávislosti uvedenú v článku 339 ods. 2 dohody.

               3.Pozícia, ktorá sa má zaujať v mene Únie

               Cieľom pozície, ktorá sa má prijať v mene Únie, je zostaviť zoznam osôb, ktoré sú ochotné a schopné zastávať funkciu rozhodcov v konaniach na urovnávanie sporov.

               Toto rozhodnutie predstavuje právny nástroj, ktorým sa stanovuje pozícia Únie, ktorá sa má prijať v jej mene vo Výbore pre partnerstvo.

               Týmto rozhodnutím sa na základe ustanovení dohody vykonáva spoločná obchodná politika Únie voči krajine Východného partnerstva. Zostavenie zoznamu rozhodcov je právnou požiadavkou na zriadenie inštitucionálnych štruktúr, ktoré umožňujú Únii a Arménskej republike účinne riešiť dvojstranné spory týkajúce sa uplatňovania a výkladu hlavy dohody, ktorá sa týka obchodu. Je to v súlade s prístupom Únie k pravidlám urovnávania sporov vyrokovaným alebo vykonávaným v rámci dohôd o voľnom obchode s inými obchodnými partnermi.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami.

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  1
               .

               4.1.2.Uplatnenie na tento prípad

               Výbor pre partnerstvo je orgán zriadený dohodou. Rozhodnutie, ktoré má Výbor pre partnerstvo prijať, predstavuje akt s právnymi účinkami. Pripravovaný akt bude záväzný podľa medzinárodného práva v súlade s článkom 363 ods. 6 dohody. Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávnym základom je článok 207 ods. 3 a článok 207 ods. 4 prvý pododsek v spojení s článkom 218 ods. 9 ZFEÚ.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú zabezpečenia vykonávania spoločnej obchodnej politiky Únie.

               Hmotnoprávnym základom navrhovaného rozhodnutia je preto článok 207 ods. 3 a článok 207 ods. 4 prvý pododsek.

               4.3.Záver

               Právnym základom navrhovaného rozhodnutia by mal byť článok 207 ods. 3 a článok 207 ods. 4 prvý pododsek, v spojení s článkom 218 ods. 9 ZFEÚ.

               5.Uverejnenie pripravovaného aktu

               Rozhodnutie Výboru pre partnerstvo by sa malo po jeho prijatí uverejniť v Úradnom vestníku Európskej únie.

               2019/0170 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie vo Výbore pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej v súvislosti so zoznamom osôb, ktoré majú zastávať funkciu rozhodcov v konaniach na urovnávanie sporov

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 3 a článok 207 ods. 4 prvý pododsek, v spojení s článkom 218 ods. 9,

               so zreteľom na návrh Európskej komisie,

               keďže:

               (1)V súlade s článkom 339 ods. 1 dohody o partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“) Výbor pre partnerstvo zostaví zoznam aspoň 15 osôb, ktoré sú ochotné a schopné zastávať funkciu rozhodcov.

               (2)V súlade s článkom 385 ods. 5 dohody sa dohoda predbežne vykonáva od 1. júna 2018.

               (3)V súlade s článkom 339 ods. 1 dohody Únia a Arménska republika navrhli každá svojich kandidátov, ktorí sú ochotní a schopní zastávať funkciu rozhodcov, a dohodli sa na piatich štátnych príslušníkoch tretích krajín, ktorí by mohli zastávať funkciu predsedu rozhodcovského tribunálu.

               (4)Je preto vhodné, aby Výbor pre partnerstvo zostavil zoznam rozhodcov.

               (5)Rozhodnutie Výboru pre partnerstvo by sa po jeho prijatí malo uverejniť,

               PRIJALA TOTO ROZHODNUTIE:

               Článok 1

               Pozícia, ktorá sa má zaujať v mene Únie vo Výbore pre partnerstvo zriadenom na základe dohody v súvislosti s prijatím zoznamu osôb, ktoré sú ochotné a schopné zastávať funkciu rozhodcov, v súlade s článkom 339 ods. 1 dohody, sa vzťahuje na návrh rozhodnutia Výboru pre partnerstvo pripojenom k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               Toto rozhodnutie je určené Komisii.

               Rozhodnutie Výboru pre partnerstvo sa uverejní v Úradnom vestníku Európskej únie.

               V Bruseli

                     Za Radu

                     predseda/predsedníčka

                     (1)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

    ---documentbreak---

               EURÓPSKA KOMISIA
            V Bruseli28. 8. 2019
            COM(2019) 369 final
            PRÍLOHA
            k
            rozhodnutiu Rady
            o pozícii, ktorá sa má zaujať v mene Európskej únie vo Výbore pre partnerstvo zriadenom Dohodou o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej v súvislosti so zoznamom osôb, ktoré majú zastávať funkciu rozhodcov v konaniach na urovnávanie sporov

               PRÍLOHA

               NÁVRH

               Rozhodnutie Výboru pre partnerstvo EÚ a Arménskej republiky č. XX/XX

               z XXXX

               o zostavení zoznamu rozhodcov podľa článku 339 ods. 1 Dohody o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej

               VÝBOR PRE PARTNERSTVO,

               so zreteľom na Dohodu o komplexnom a posilnenom partnerstve medzi Európskou úniou a Európskym spoločenstvom pre atómovú energiu a ich členskými štátmi na jednej strane a Arménskou republikou na strane druhej (ďalej len „dohoda“), a najmä na jej článok 339 ods. 1,

               keďže:

               (1)Výbor pre partnerstvo zostaví v súlade s článkom 339 ods. 1 dohody zoznam aspoň 15 osôb, ktoré sú ochotné a schopné zastávať funkciu rozhodcov.

               (2)V článku 339 ods. 1 dohody sa stanovuje, že zoznam sa skladá z troch pododdielov, pričom každá zmluvná strana má jeden pododdiel a jeden pododdiel zoznamu obsahuje zoznam osôb, ktoré nie sú štátnymi príslušníkmi žiadnej z nich a ktoré plnia funkciu predsedu rozhodcovského tribunálu. Každý pododdiel obsahuje najmenej päť osôb.

               (3)Európska únia a Arménska republika navrhli každá piatich kandidátov na rozhodcov a dohodli sa na piatich štátnych príslušníkoch tretích krajín, ktorí by mohli zastávať funkciu predsedu rozhodcovského tribunálu. Všetky uvedené osoby sú ochotné a schopné zastávať funkciu rozhodcov.

               (4)Výbor pre partnerstvo musí tento zoznam prijať na zabezpečenie riadneho vykonávania dohody, a najmä jej hlavy VI kapitoly 13,

               PRIJAL TOTO ROZHODNUTIE:

               Článok 1

               Zoznam osôb, ktoré sú ochotné a schopné zastávať funkciu rozhodcov podľa článku 339 ods. 1 dohody, sa stanovuje v prílohe k tomuto rozhodnutiu.

               Článok 2

               Toto rozhodnutie nadobúda účinnosť dňom jeho prijatia.

               V ... dňa ...

                        Za Výbor pre partnerstvo

                        predseda

               PRÍLOHA

               ZOZNAM ROZHODCOV PODĽA ČLÁNKU 339 DOHODY O KOMPLEXNOM A POSILNENOM PARTNERSTVE MEDZI EURÓPSKOU ÚNIOU A EURÓPSKYM SPOLOČENSTVOM PRE ATÓMOVÚ ENERGIU A ICH ČLENSKÝMI ŠTÁTMI NA JEDNEJ STRANE A ARMÉNSKOU REPUBLIKOU NA STRANE DRUHEJ

               Rozhodcovia, ktorých navrhla Európska únia

               1.Claus-Dieter EHLERMANN

               2.Giorgio SACERDOTI

               3.Jacques BOURGEOIS

               4.Pieter Jan KUIJPER

               5.Ramon TORRENT

               Rozhodcovia, ktorých navrhlo Arménsko

               1.Nora SARGSYAN

               2.Arman SARGSYAN

               3.Grigor BEKMEZYAN

               4.Levon GEVORGYAN

               5.Mushegh MANUKYAN

               Predsedovia

               1.William Davey (USA)

               2.Helge Seland (Nórsko)

               3.Maryse Robert (Kanada)

               4.Christian Häberli (Švajčiarsko)

               5.Merit Janow (USA)